Väznikad

Väznikad (ven.: Вя́зники) om Venäman lidn Vladimiran agjan pohjoižpäivnouzmas. Se om Väznikan rajonan da lidnankundan administrativine keskuz. Istorii Eländpunktan aluz om pandud vl 1608 külähä läz amuišt Jaropolč-Zalesskii-lidnad. Külä sai lidnan statusad vl 1778. Vspäi 2005 enzne lidnanvuitte Novoväznikad-žilo mülüb lidnha sen laptaks. Nimituz libub jalaimiden (ven.: вяз) mecaspäi. Väznikad šingotasoiš avtoiden da traktoriden fariden, pidatezarmaturan i toižiden paloiden tehmižel, pölvazkanghiden i brezentan pästandal, sömtegimištol (leibtegesed, maidprodukcii, mineralvezi, konservad, «Maggi»-keitozkubuded), mugažo koume omblendfabrikad da plastikprofil'ne tegim oma saudud lidnas. Geografijan andmused Lidn sijadase rajonan keskuzpalan pohjoižpäivnouzmas, läz Kläz'm-jogen oiktad randad (Volgan oigedpol'ne bassein), 130 m ü.m.t. keskmäižel korktusel. Matkad Vladimirhasai om ühesakümne koume kilometrad päivlaskmha avtotedme. Lähembaine järed lidn om Kovrov lodeheze, matkad om 45 km orhal vai 60 km avtotedme. Ühtennimine Väznikad-raudtestancii radab «Vladimir — Alauz'lidn»-keskustal. Tobmuz Kaik 62 eländpunktad mülüdas lidnankundha (municipaline ühtnik) Väznikan ližaks: nell' žilod, 57 küläd da üks' tarh. Lidnankundan pind om 801,86 km². Lidnankundan pämez' om Rahvahaližiden deputatoiden nevondkundan ezimez'. Edeline lidnan pämez' om Galina Starodubova (reduku 2016 — reduku 2021). Lidnan erigoittud Administracii om likvidiruidud vn 2016 tal'vkus, rajonan Administracii tegeb sen velgusidme. Eläjad Vn 2010 Venäman rahvahanlugemižen mödhe lidnan eläjiden lugu oli 41 248 ristitud, lidnankundan — 46 959 ristitud, vn 2021 lidnan — 36 203 ristitud. Kaik 36 635 ristitud elihe lidnas i 41 655 ristitud kaikes lidnankundas vl 2017. Kaikiš suremb lidnan ristitišt oli 45..46 tuhad eläjid vozil 1979−1992. Ortodoksižen hristanuskondan kümne pühäpertid oma kaičenus i saudud lidnas, niiden kesken Blagoveščenjan naižjumalankodi (oli mehiden täht vll 1641−1916) i Jumalanmaman Tulendan Pühäpertihe mez'jumalankodi: kaks' päjumalanpertid, kuz' jumalanpertid i kaks' časounäd. Openduz Lapsiden opendusen aluzkundad oma kaks'kümne koume nimitadud i nomeruidud päivkodid (kaks' nimitadud i nomer 5, 6, 8..12, 14..17, 20, 21, 23..26, 28..31), kaks' aluzškolad (nomer 11 A. I. Fatjanovan nimed i Novoväznikin), kuz' keskškolad (nomer 2..6, 9), privatine ortodoksižen hristanuskondan gimnazii Serafim Sarovalaižen nimed, specialine (korrekcine) škol-internat 7. toižendan, lapsiden ližaopendusen Väzniki-keskuz, čomamahtoiden škol Lev Ošaninan nimed (viž palakundad), sportškol. Väznikan tehniž-ekonomine kolledž om lidnan professionaližen opendusen aluzkundaks. Galerei Homaičendad Irdkosketused Lidnan i Väznikan rajonan tobmuden sait (adm-vyaz.ru). (ven.) Lidnan informacine portal (вязники.рф). (ven.) Lidnan i rajonan turizman sait (вязники.народы33.рф). (ven.)